paragraph_text: Odredili su se kao narodna stranka, koja se temelji na kršćanskim tradicijama hrvatskog naroda i zastupa interese svih slojeva hrvatskog društva, i konzervativna stranka, koja se brine za očuvanje tradicije, kulturnih i povijesnih vrednota hrvatskog naroda. Ujedno i kao slobodarska, socijalna, nacionalna i europska stranka. Cilj stranke bio je da se Republika Hrvatska uredi na načelima kršćanske demokracije, a posebno se je zalagala za očuvanje i unaprjeđenje onih vrijednosti koje odražavaju identitet hrvatskog naroda i hrvatske države, "kao što su vjera u Boga, hrvatska povijest, kultura, jezik, pismo, pravo, tradicija i prostor koji sve te vrijednosti sadrži i čuva", kako se kaže u programskim određenjima. Posebna je zadaća Demokršćana bila poticanje duhovne obnove hrvatskog naroda i svih građana Republike Hrvatske. Predsjednik stranke je bio Ante Ledić.